b"\n_START_ARTICLE_\nClara Hughes\n_START_SECTION_\nBiografia\n_START_PARAGRAPH_\nVa n\xc3\xa9ixer el 27 de setembre de 1972 a la ciutat de Winnipeg, poblaci\xc3\xb3 situada a l'estat de Manitoba.\n_START_SECTION_\nCiclisme\n_START_PARAGRAPH_\nVa iniciar la seva activitat professional en el m\xc3\xb3n del ciclisme, destacant en el Campionat del M\xc3\xb3n de ciclisme en contrarellotge femen\xc3\xad, on va aconseguir la medalla de plata l'any 1995 amb 18 anys. Posteriorment en els Jocs Ol\xc3\xadmpics d'estiu de 1996 realitzats a Atlanta (Estats Units) aconsegu\xc3\xad guanyar la medalla de bronze en la prova en ruta individual i la prova contrarellotge. En els Jocs Ol\xc3\xadmpics d'estiu de 2000 realitzats a Sydney (Austr\xc3\xa0lia) torn\xc3\xa0 a participar en aquestes dues proves, finalitzant quaranta-tresena en la prova en ruta i sisena en la prova contrarellotge, guanyant aix\xc3\xad un diploma ol\xc3\xadmpic. _NEWLINE_Al llarg de la seva carrera guany\xc3\xa0, aix\xc3\xad mateix, dues medalles en els Jocs de la Commonwealth, una d'elles d'or, i cinc medalles en els Jocs Panamericans, una d'elles d'or.\n_START_SECTION_\nPatinatge de velocitat\n_START_PARAGRAPH_\nDe ben petita havia comen\xc3\xa7at a practicar el patinatge de velocitat sobre gel, si b\xc3\xa9 no fou fins al 2000 quan inici\xc3\xa0 la pr\xc3\xa0ctica d'aquest esport de forma professional._NEWLINE_Va participar en els Jocs Ol\xc3\xadmpics d'hivern de 2002 realitzats a Salt Lake City (Estats Units), on va aconseguir guanyar la medalla de bronze en la prova de 5.000 metres, i finalitz\xc3\xa0 desena en la prova de 3.000 metres. en els Jocs Ol\xc3\xadmpics d'hivern de 2006 realitzats a Tor\xc3\xad (It\xc3\xa0lia) aconsegu\xc3\xad guanyar la medalla d'or en la prova dels 5.000 metres, finalitzant aix\xc3\xad mateix novena en la prova de 3.000 metres. En aquests mateixos Jocs aconsegu\xc3\xad guanyar la medalla de plata en la prova de persecuci\xc3\xb3 per equips femenins. En els Jocs Ol\xc3\xadmpics d'hivern de 2010 realitzats a Vancouver (Canad\xc3\xa0) aconsegu\xc3\xad una nova medalla de bronze en la prova dels 5.000 metres de velocitat, i guany\xc3\xa0 un diploma ol\xc3\xadmpic en la prova dels 3.000 metres en finalitzar cinquena._NEWLINE_Al llarg de la seva carrera ha guanyat sis medalles en el Campionat del M\xc3\xb3n de patinatge de velocitat, una d'elles d'or."